Minn din il-ġimgħa l-ġenituri ta' tfal bl-awtiżmu jistgħu jieħdu lil uliedhom jilagħbu fil-grawnd tal-binja 'The Meeting Place' fil-Marsa. Iċ-Chairperson tal-Fondazzjoni Marigold, Michelle Muscat, qalet li t-tfal bl-awtiżmu se jkollhom post fejn jimirħu mingħajr perikli. Is-Sinjura Muscat qalet li l-ispazju se jkun limitat għal 3 familji biex jiġu osservati r-rakkomandazzjonijiet tal-awtoritajiet tas-saħħa dwar il-Covid-19. Il-President tal-Assoċjazzjoni tal-Ġenituri tat-Tfal bl-Awtiżmu, Omar Farrugia, qal li din l-inizjattiva se tinżel għasel mal-ġenituri li m'għandhomx spazji miftuħin f'darhom għal uliedhom bl-awtiżmu. L-ispazju se jinfetaħ għal dawn il-familji 3 darbiet fil-ġimgħa.